## La Generalitat reafirma el seu compromís amb la vivenda protegida durant la celebració d’una trobada amb el sector promotor de la Comunitat Valenciana

*** El secretari autonòmic de Vivenda ha destacat el suport de més del 50 % dels municipis de la Comunitat Valenciana, que s’han adherit al conveni marc amb la Federació Valenciana de Municipis i Províncies
* Ressalta la importància de la col·laboració piblicoprivada “com a via per a impulsar la construcció de vivenda assequible”**

El secretari autonòmic de Vivenda, Sebastián Fernández, ha reafirmat el compromís de la Generalitat amb la vivenda protegida en la Comunitat Valenciana, així com els principals eixos del Pla Viu, amb motiu de la seua participació en la celebració d’una jornada amb el sector promotor d’esta comunitat, organitzada per Aliseda.

Durant la seua intervenció, Sebastián Fernández ha subratllat la importància de “mobilitzar tot el sòl públic disponible per a impulsar la promoció de vivenda protegida en la regió en els pròxims anys”.

Així mateix, Fernández ha realçat el suport de més del 50 % dels municipis de la Comunitat Valenciana, que s’han adherit al conveni marc amb la Federació Valenciana de Municipis i Províncies. “Gràcies a este compromís, molts ajuntaments ja han posat sòl públic a la disposició de la Generalitat per al desenrotllament de vivenda protegida”, ha declarat el secretari autonòmic.

Al seu torn, Fernández ha assenyalat que un dels compromisos del Consell ha sigut l’adequació del marc normatiu per a facilitar el desenrotllament de vivenda protegida, tant de promoció pública com privada.

En este sentit, el responsable del departament de Vivenda ha ressaltat la importància de la col·laboració publicoprivada “com a via per a impulsar la construcció de vivenda assequible”, amb la menció d’iniciatives com “els concursos de dret de superfície i els concursos de permuta a canvi d’obra futura, que permetran edificar més de 1.600 noves vivendes a la Comunitat Valenciana”.

**Mesures per a accedir a una vivenda**

El secretari autonòmic ha ratificat en el compromís ferm i clar del Consell amb la vivenda insistint que esta “és la legislatura de la vivenda”.

En esta línia, Fernández ha desenrotllat algunes de les mesures impulsades pel Govern Valencià per a facilitar l’accés a la vivenda, especialment entre els jóvens, com el nou decret de vivenda de protecció pública, que preveu la creació d’una tipologia especial de vivenda jove; la reserva del 40 % de vivendes protegides per a jóvens i famílies monoparentals; i les mesures fiscals com la reducció de l’impost de transmissions patrimonials, bonificacions per a la compra de vivenda i avals de l’Institut Valencià de Finances per a facilitar l’accés a la propietat.

El secretari autonòmic també ha recordat les ajudes al lloguer i les ajudes per a la compra de vivenda en municipis de menys de 10.000 habitants, amb més de 800 beneficiaris en les convocatòries de 2023 i 2024.

**Crida al sector promotor**

El secretari autonòmic també ha emfatitzat el paper clau del sector privat per a augmentar l’oferta de vivenda protegida. En este aspecte, Fernández ha animat els promotors a reprendre “projectes que van quedar paralitzats durant els huit anys del Botànic a causa d’un marc normatiu poc favorable”.

També Sebastián Fernández ha mostrat el seu convenciment que ara el sector “serà capaç de contribuir al desenrotllament de vivenda de protecció pública en la Comunitat Valenciana, en este cas de promoció privada”.

**Inseguretat jurídica**

Finalment, en el col·loqui mantingut amb els assistents, el secretari autonòmic ha abordat el problema de l’ocupació il·legal de vivendes i la inseguretat jurídica que afecta els propietaris.

A més, el responsable de Vivenda ha criticat que l’actual llei de vivenda del Govern d’Espanya “està generant una situació d’incertesa”, la qual cosa ha implicat la retirada de moltes vivendes del mercat de lloguer. Segons Fernández, este problema també impacta en el sector públic, “encarint la gestió de vivenda i dificultant l’accés a les famílies a una vivenda pública que realment necessiten”.

Per això, Fernández ha instat el Govern d’Espanya a prendre mesures urgents i a donar tràmit a la proposició de llei anti ocupació, aprovada en el Senat.

Fecha: 13/02/2025